Firmiter retineat quisquis has legerit litteras, quod Mainfredus de Arco uxorem Teoderici cum liberis suis, Deo, sanctoque Petro Besuensi pro anima sua concessit, ipsique Mainfredo Domnus Abbas Stephanus ob hanc causam, immo magis gratia amiciciæ, XX tunc solidos dedit. Sed quoniam mens humana sæpe a bono deviat, idem Mainfredus post obitum Teoderici cum coram Domno G. Abbate de hac re quasi non gratis vel libere filios ejus dedisset, queritando placitaret, convictus racione, eos se libere concessisse recognovit, atque eandem elemosynam confirmans, denuo liberrime huic Ecclesiæ perpetuo contulit, et uxori suæ ac filiis laudari fecit. Abbas vero G. ob pacem vel memoriam hujus pacti, dedit ei decem solidos, et Humberto de Baleneva duos. Huic Cartæ testes idoneos, qui afuerunt, subponimus: Signum Girardi Abbatis, Guilenhi Prioris, Heinrici, Albrici, Lebaldi. Signum Hugonis Bellimontis, Evini, et Hugonis filii ejus, Guidonis Præpositi S. Juliani, Humberti villici de Baleneva, Valeth, Oberti cocci, Giraudi villici.